 Gọọmenti Etiti ekwuola na o nweghị ebumnobi ọ bụla ị wepụ ego mgbakwụnye mmanụ ụgbọala ugbua dịka ndị mmadụ juru ebe a na-ere mmanụ ụgbọala nọtụtụ obodo anyị.  Minista Ọnọdụ Akụnụba Obodo Naijiria, Zainab Ahmed, mere ka amata nkea oge o kwuru okwu na nzukọ ndị International Monetary Fund na Ụlọakụ Ụwa nke na-aga nihu na Washington DC. Onye minista na-ahụ maka ịtụaro na ịhazi ihe, Sinatọ Udo Udoma na gọvanọ Ụlọakụ Naijiria, Maazi Godwin Emefiele bụ ndị sonyere na nzukọ ahụ.Ị ga-echeta na onyeisi IMF, Christine Lagarde, nọrọ nizu ụka gara aga were kpọọ òkù ka gọọmenti etiti wepụ ego mgbakwụnye mmanụ ụgbọala ahụ, maka na ọ bụ ihe ziri ime. Lagarde kwuru na ọ bụ ihe dị mkpa ka Naijiria wepụ ego mgbakwụnye ụgbọala ahụ ma tinye ego ahụ nebe ịkwalite ọnọdụ ahụike, akwụkwọ na ọrụ mmepe ime obodo dị, tinyere ihe ndị ọzọ.Site nakwụkwọ o zitere Naijiria nafọ puku abụọ na iri na iteghete ebe rụtụrụ aka ná iwepụ ego mgbakwụnye na itinye ego ahụ nebe ndị ọzọ o kwesịrị ga-eme ka obodo dị mma, nyere ụmụ afọ aka ma chụọ ụbịam ọsọ ụkwụ eru ala; wepụtakwazie ọtụtụ ohere ga-akwalite ọnọdụ akụnụba ala Naịjiria. Ka ọtụtụ ụbọchị Lagarde kpọchara oku a maka iwepụ ego mgbakwụnye mmanụ ụgbọala gasịrị, ndị mmadụ jupụtara ebe ndị ahụ a na-ere mmanụ ụgbọala kachasị nụbọchị Satọdee iji dị njikere maka ihe ha chere bụ ọdịnihu.Nihi nkea ka minista akụnụba ala anyị dị naka jiri were kọwa na Gọọmenti Etiti enweghị mgbe oji akpa nkata iwepụ ya bụ ego mgbakwụnye mmanụ ụgbọala.Nokwu ya, E nweghị nkata akpara maka iwepụ ego mgbakwụnye mmanụ ụgbọala ugbua. Anyị bịara kanyị kparịta ụka maka ọnọdụ mba ụwa. Otu nime ya bụ ụsa nke ndị IMF na-enye, bụ kanyị si were na-ahazi ego mgbakwụnye ụgbọala. Ya mere, dịka ha tụlere ya, IMF na-ekwu na ọ ka mma iwepụ ego mgbakwụnye ahụ ka e were tinye ya na ngalaba ndị ọzọ dị mkpa. Nke bụ na ị lee anya, ọ bụ eziokwu ime otua.Mana na Naijiria, anyị enweghị nkata ọ bụla iwepụ ego mgbakwụnye ụgbọala oge a maka anyị edozichabeghị ihe ndị ahụ ga-enyere anyị aka ị nagide mpụtara iwepụ ego mgbakwụnye ahụ ma tinyekwa ihe nusoro nke ụmụ afọ ga-eso. Nihi nkea, enweghị nkata ọ bụla dị iji were wepụ ego mgbakwụnye mmanụ ụgbọala. Anyị na ọtụtụ ndị ga-arụkọ ọrụ ọnụ iji were chọpụta ihe ndị e kwesịrị ime ma ọ bụrụ na anyị ewepụ ego mgbakwụnye mmanụ ụgbọala. Kedụ ihe ọzọ anyị ga-eme? Anyị ahụbeghị ụzọ ọzọ ka mma anyị ga-eso. Ya mere, o rubeghị oge anyị ga-ewepụ ego mgbakwụnye mmanụ ụgbọala.Nokwu ya dịka ọ na-azaghachị ndị IMF ozi ahụ ha zitere Naijiria, ọ sịrị, Ndụmọdụ ahụ IMF nyere dị mma ka ewepụ ego mgbakwụnye mmanụ ụgbọala mana anyị ga-eme ya nụzọ ọ ga-esi gaa nke ọma ma tọkwaa atọọ. Anyị achọghị ebe ọ ga-abụ anyị teta ụra otu ụbọchị, anyị ewepụ ego mgbakwụnye mmanụ ụgbọala.Anyị ga-akụziri ndị mmadụ; anyị ga-egosi Naijiria ebe ndị a ga-etinye ego mgbakwụnye mmanụ ụgbọala ahụ. Nke a gosiri na anyị nwere ọtụtụ ọrụ anyị ga-arụ. Anyị ga-aghọtakwa na a naghị ewepụ ego gbara ọkpụrụkpụ otu ahụ notu oge, ọ bụ nwayọọ nwayọọ ma kọwara ọhaneze ihe ị na-achọ ime maka nwayọọ nwayọọ ka eji aracha ofe dị ọkụ. 